Cele besoek vermoorde Brendin Horner se familie Dinsdag(Argieffoto) Die minister van polisie, Bheki Cele, en sy eweknie by staatsveiligheid, Ayanda Dlodlo, gaan die familie van die vermoorde Brendin Horner Dinsdag besoek. Die grumoord op die jong Vrystaatse plaasbestuurder het skokgolwe deur die land gestuur. Twee mans is reeds in verband met sy moord in hegtenis geneem en pres. Cyril Ramaphosa het die voorval ten sterkste veroordeel. Siphiwe Dlamini, woordvoerder van die justisie-, misdaadvoorkoming- en veiligheidsgroepering, het gesê die vergadering met Horner se familie sal agter geslote deure plaasvind. (Foto: Facebook) “Die twee ministers sal ook met verskeie landbouorganisasies vergader in ŉ poging om die toenemende spanning ná die hofverskyning van die twee verdagtes wat in verband met die moord aangekeer is, te ontlont.” Die besoek kom ŉ week ná emosies buite die hof op Senekal, waar die twee verdagtes verskyn het, oorgekook het. Honderde mense het na die hof opgeruk in ŉ spontane betoging teen landelike misdaad. ŉ Polisievoertuig is egter onder meer omgekeer en het aan die brand geraak. Skade is ook aan die hofgebou aangerig. Die geweld is uit talle oorde veroordeel, hoewel daar ook groot begrip vir mense se frustrasie met die misdaadsituasie in Suid-Afrika is. ŉ Boer wat ná die oproer in hegtenis geneem is, verskyn na verwagting ook weer môre in die hof.